Chet el fuqarolari uchun oʻzbek tilini bilish darajasini aniqlash va malaka sertifikatini berish tizimini joriy etish chora-tadbirlari toʻgʻrisida
(resolution, 2026-01-28)

Oʻzbekiston Respublikasi Prezidentining 2020-yil 20-oktabrdagi PF-6084-son Farmoni bilan tasdiqlangan 2020 — 2030-yillarda oʻzbek tilini rivojlantirish va til siyosatini takomillashtirish konsepsiyasiga muvofiq oʻzbek tilining xalqaro miqyosdagi oʻrni va nufuzini oshirish hamda uni xorijiy mamlakatlarda keng targʻib qilish, oʻzbek tilini oʻrganish istagida boʻlgan chet el fuqarolari uchun oʻzbek tilini bilish darajasi boʻyicha malaka sertifikatiga ega boʻlish imkoniyatini yaratish maqsadida Vazirlar Mahkamasi qaror qiladi: 1. Oliy taʼlim, fan va innovatsiyalar vazirligi hamda Maktabgacha va maktab taʼlimi vazirligining Tillarni oʻqitish, oʻrganish va baholash boʻyicha umumevropa mezonlari (CEFR) talablariga muvofiq chet el fuqarolari uchun oʻzbek tilini bilish darajasini aniqlash va malaka sertifikatini (keyingi oʻrinlarda — malaka sertifikati) berish tizimini joriy etish toʻgʻrisidagi taklifi maʼqullansin. 2. Quyidagilarni nazarda tutuvchi Chet el fuqarolari uchun oʻzbek tilini bilish darajasini aniqlash va malaka sertifikatini berish tartibi toʻgʻrisidagi nizom ilovaga muvofiq tasdiqlansin: oʻzbek tilidan malaka imtihoni uchun talabgorlarni roʻyxatga olish tartibi; oʻzbek tilidan malaka imtihonini tashkil etish, imtihon topshiriqlarini shakllantirish va natijalarini baholash tartibi; malaka sertifikatini berish va sertifikatlar reyestrini yuritish tartibi. 3. Belgilansinki: a) 2026-yil 1-martdan boshlab CEFR mezonlariga muvofiq chet el fuqarolari uchun oʻzbek tilini bilishning A1, A2 va B1 darajalari boʻyicha, 2027-yil 1-martdan boshlab esa B2, C1 va C2 darajalari boʻyicha malaka sertifikatini berish uchun imtihonlar joriy etiladi; b) oʻzbek tilini bilish darajasi toʻgʻrisida kamida V1 darajadagi malaka sertifikatiga ega chet el fuqarolari va fuqaroligi boʻlmagan shaxslar 2026-yil 1-apreldan boshlab Oʻzbekiston Respublikasining fuqaroligiga qabul qilishda davlat tilini bilish darajasini aniqlash imtihonidan ozod etiladi; v) chet el fuqarolari uchun oʻzbek tilini bilish darajasini aniqlash boʻyicha malaka imtihonini tashkil etish va sertifikatlash Oliy taʼlim, fan va innovatsiyalar vazirligi huzuridagi Bilim va malakalarni baholash agentligining “Ilmiy-oʻquv amaliy markazi” davlat muassasasi (keyingi oʻrinlarda — Ilmiy markaz) tomonidan amalga oshiriladi. 4. Ilmiy markazga quyidagi qoʻshimcha vazifalar yuklansin: malaka sertifikatini berish imtihonini 4 ta koʻnikma (tinglab tushunish, oʻqish, yozish va gapirish) asosida onlayn shaklda tashkil etish; malaka sertifikatini berish imtihoni uchun talabgorlarni roʻyxatdan oʻtkazish, toʻlovlarni qabul qilish, imtihonni oʻtkazish, natijalarni eʼlon qilish, apellyatsiya murojaatlarini qabul qilish hamda elektron sertifikat berishni nazarda tutuvchi “Oʻzbek tilini bilish darajasini aniqlash imtihoni” (“Uzbek language proficiency test”) elektron platformasini ishga tushirish; malaka sertifikati berish uchun oʻtkaziladigan imtihon materiallarini (test topshiriqlarini) ishlab chiqish; chet tili va umumtaʼlim fanlaridan respublikada tan olingan xalqaro va milliy sertifikatlarni “yagona nuqta” tamoyili boʻyicha shartnoma asosida verifikatsiya qilish hamda elektron maʼlumot taqdim etishning raqamlashgan tizimini yaratish; malaka imtihonlarini tashkil etish, oʻtkazish, ularning natijalarini tahlil etish va eʼlon qilish; xorijiy imtihon oluvchi tashkilotlar bilan toʻgʻridan-toʻgʻri shartnomalar tuzish, oʻzbek tilini bilish darajasini aniqlash imtihonlarini hamkorlikda tashkil etish, shuningdek, imtihon uchun toʻlovlarni qabul qilish yoki oʻtkazish; talabgorlarga imtihon natijalari tahlili asosida tegishli fanni oʻrganishda eʼtibor qaratilishi lozim boʻlgan jihatlar boʻyicha tavsiyalar berish xizmatini yoʻlga qoʻyish. 5. Oliy taʼlim, fan va innovatsiyalar vazirligi huzuridagi Bilim va malakalarni baholash agentligi ushbu qaror bilan yuklangan vazifalarni samarali amalga oshirish hamda milliy test tizimini yanada takomillashtirish maqsadida Ilmiy markaz tuzilmasi va xodimlarining umumiy cheklangan sonini qayta tasdiqlasin. 6. Quyidagilar: Turizm qoʻmitasi — “Oʻzbek akademiyasi” (Uzacademy) internet platformasida; Oliy taʼlim, fan va innovatsiyalar vazirligi — xorijdagi oʻzbek milliy madaniy markazlarida hamda respublika oliy taʼlim tashkilotlarida tashkil etilgan oʻzbek tilini oʻrgatuvchi markazlarda; Tashqi ishlar vazirligi — Oʻzbekistonning xorijdagi diplomatik vakolatxonalari huzuridagi oʻzbek tili kurslarida malaka sertifikatini berish tizimi joriy etilganini keng targʻib qilsin. 7. Oliy taʼlim, fan va innovatsiyalar vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin. 8. Ushbu qarorning bajarilishini nazorat qilish Oʻzbekiston Respublikasi oliy taʼlim, fan va innovatsiyalar vaziri K.A. Sharipov zimmasiga yuklansin. 1. Ushbu Nizom Tillarni oʻqitish, oʻrganish va baholash boʻyicha umumevropa mezonlari (CEFR) talablariga muvofiq chet el fuqarolari va fuqaroligi boʻlmagan shaxslar uchun oʻzbek tilini bilish darajasini aniqlash va malaka sertifikatini (keyingi oʻrinlarda — malaka sertifikati) berish tartibini belgilaydi. 2. Ushbu Nizomda quyidagi asosiy tushunchalardan foydalaniladi: vakolatli organ — Oʻzbekiston Respublikasi Oliy taʼlim, fan va innovatsiyalar vazirligi huzuridagi Bilim va malakalarni baholash agentligining “Ilmiy-oʻquv amaliy markazi” davlat muassasasi; verifikatsiya qilish — malaka sertifikatining haqiqiyligini va ishonchliligini hamda haqiqatda uni taqdim qilgan shaxsga oidligini tasdiqlash jarayoni; koʻp darajali format — talabgorlarning bilim va malakalarini A1, A2, B1, B2, C1, C2 darajalardagi topshiriqlar orqali aniqlashga qaratilgan format; malaka sertifikati — oʻzbek tili malaka imtihonidan (keyingi oʻrinlarda — malaka imtihoni) muvaffaqiyatli oʻtgan talabgorga uch yil muddatga beriladigan, QR-kod (matrik shtrixli kod) qoʻyilgan oʻzbek tilini bilish darajasini tasdiqlovchi davlat namunasidagi hujjat; malaka imtihoni (Uzbek language proficiency exam — Uz-Pro) — talabgorning oʻzbek tilini bilish darajasini test sinovi, yozma ish va ogʻzaki suhbat oʻtkazish orqali aniqlash shakli; maxsus dastur — malaka imtihonining “tinglab tushunish” va “oʻqish” boʻlimlari boʻyicha talabgorlarning tilni bilish darajasini baholashda ekspertlar tomonidan foydalaniladigan dasturiy taʼminot; maxsus kod (token) — talabgorning malaka imtihoniga masofadan kirishini taʼminlash va talabgorni elektron identifikatsiya qilish uchun moʻljallangan elektron kalit; talabgor — malaka sertifikatini olish uchun malaka imtihonini topshirish istagini bildirgan va belgilangan tartibda vakolatli organning rasmiy veb-sayti orqali roʻyxatdan oʻtgan chet el fuqarosi hamda fuqaroligi boʻlmagan shaxslar; “Oʻzbek tilini bilish darajasini aniqlash imtihoni” (“Uzbek language proficiency test”) elektron platformasi (keyingi oʻrinlarda — imtihon platformasi) — malaka imtihoniga talabgorlarni roʻyxatdan oʻtkazish, toʻlov qabul qilish va imtihonni oʻtkazish, natijalarni eʼlon qilish, apellyatsiya murojaatlarini qabul qilish hamda malaka sertifikatini berish uchun oʻzbek va ingliz tillarida yuritiladigan dasturiy taʼminot; CEFR — Tillarni oʻqitish, oʻrganish va baholash boʻyicha umumevropa mezonlari. Bu mezonlar tillar boʻyicha malaka darajalarini baholash uchun qoʻllanadi hamda A1, A2, B1, B2, C1, C2 darajalaridan iborat. 3. Malaka imtihoni CEFR mezonlariga muvofiq tayyorlangan topshiriqlar asosida koʻp darajali formatda vakolatli organ tomonidan imtihon platformasi orqali onlayn shaklda oʻtkaziladi. 4. Malaka imtihoni toʻrtta koʻnikma (tinglab tushunish, oʻqish, yozish va gapirish) qamrab olingan holda bir bosqichda onlayn shaklda oʻtkaziladi. 5. Vakolatli organ koʻp darajali test topshiriqlarining qiyinlik darajasi boʻyicha malaka imtihoni natijalarini belgilovchi jadval ishlab chiqib, tasdiqlaydi hamda imtihon platformasi orqali eʼlon qiladi. 6. Malaka sertifikati CEFR mezonlaridagi darajalar kesimida taqdim etiladi. 7. Malaka imtihoni ushbu Nizomga 1-ilovaga muvofiq sxema asosida oʻtkaziladi. 8. Malaka imtihonini oʻtkazish muddatlari vakolatli organ tomonidan belgilanadi hamda imtihon platformasi orqali eʼlon qilinadi. 9. Talabgor imtihon platformasi orqali roʻyxatdan oʻtadi. Roʻyxatdan oʻtishda talabgor imtihon platformasiga shaxsni tasdiqlovchi hujjatdagi maʼlumotlarni (familiyasi, ismi, tugʻilgan sanasi, fuqaroligi, fuqaroligi boʻlmagan shaxs hujjat seriyasi va raqami) kiritadi. Roʻyxatdan oʻtishda avtomatik tarzda talabgorning fotosurati olinadi hamda imtihon boshlanishidan oldin talabgorning shaxsi ushbu fotosurat orqali aniqlanadi. Roʻyxatdan oʻtgan talabgor uchun imtihon platformasida shaxsiy kabinet yaratiladi hamda talabgorga oferta shartnomasi taqdim etiladi. Talabgor roʻyxatdan oʻtishda elektron pochta manzilini koʻrsatadi. Talabgorning elektron pochta manzilini koʻrsatgani uning malaka imtihonining vaqti, qoidalari va natijalari yuzasidan apellyatsiya xulosasi haqida elektron pochta orqali xabarnoma olishga roziligini bildiradi. Talabgor roʻyxatdan oʻtishda vakolatli organ tomonidan eʼlon qilingan imtihon sanalaridan birini tanlaydi. Malaka imtihoni uchun talabgorlarni roʻyxatga olish imtihon sanasidan kamida besh ish kuni oldin yakunlanadi. Talabgorlardan roʻyxatdan oʻtishda boshqa hujjatlar talab etilmaydi. Ushbu bandda nazarda tutilgan maʼlumotlar koʻrsatilmaganda, hujjatlar qabul qilinishi rad etiladi. Talabgor haqidagi maʼlumotlarning toʻgʻriligiga talabgorning shaxsan oʻzi javobgar hisoblanadi. 10. Malaka imtihonida ishtirok etish uchun talabgor 50 AQSH dollari miqdorida toʻlovni amalga oshiradi. Bunda toʻlov Oʻzbekiston Respublikasidan tashqarida amalga oshirilganda 50 AQSH dollari miqdorida, Oʻzbekiston Respublikasi hududida amalga oshirilganda toʻlov amalga oshirilgan kundagi chet el valyutasining Oʻzbekiston Respublikasining Markaziy banki kursi boʻyicha hisoblanadi. Roʻyxatdan oʻtish jarayonida talabgor bir oy muddat ichida ikki marotaba malaka imtihoni topshirish istagini bildirgan taqdirda, ikkinchi malaka imtihoni uchun imtihon toʻlovining 50 foizi miqdorida chegirma taqdim etiladi. Talabgorlar tomonidan toʻlov bank toʻlov tizimlari orqali bank valyuta kartalaridan foydalangan holda, elektron shaklda amalga oshiriladi. Barcha toʻlovlar vakolatli organning valyuta hisobvaragʻiga oʻtkaziladi. Toʻlovni amalga oshirgan talabgorga malaka imtihonida ishtirok etishi uchun bir martalik maxsus kod (token) va malaka imtihonini topshirish qoidalari toʻgʻrisidagi eslatma beriladi. Talabgor malaka imtihonidan keyin bir oy muddatda qayta malaka imtihoni topshirish uchun ham toʻlovni amalga oshirgan boʻlsa, unga qayta malaka imtihoni uchun alohida maxsus kod (token) beriladi. 11. Talabgor unga berilgan maxsus kod (token)dan foydalansa, malaka imtihonida ishtirok etgan hisoblanadi. 12. Talabgor malaka imtihoni qoidalarini buzganlik uchun malaka imtihonidan chetlashtirilgan taqdirda, amalga oshirilgan toʻlov qaytarilmaydi. 13. Talabgor vakolatli organ tomonidan elektron pochta manzili hamda shaxsiy kabineti orqali malaka imtihonining aniq vaqti toʻgʻrisida malaka imtihoni sanasidan kamida uch kun oldin xabardor qilinadi. 14. Malaka imtihonida quyidagi bilim, koʻnikma va malakalar tekshiriladi: a) tinglab tushunish — ogʻzaki nutqni tushunish malakasi, eshitilgan matn va uning qismlarida ifodalangan umumiy mazmun va gʻoyani anglash, ochiq va yashirin ifodalangan maʼlumotlarni aniqlay olish, mazmuniy va grammatik bogʻlanishlarni tahlil qila olish kabi koʻnikmalar; b) gapirish — ogʻzaki nutqni shakllantira olish malakasi, oʻz fikrini ogʻzaki ifodalash, qarashlarini asoslash, til birliklarini toʻgʻri talaffuz qilish, leksik birliklardan unumli foydalana olish, ogʻzaki nutqda til birliklarini grammatik va mazmuniy jihatdan toʻgʻri qoʻllash kabi koʻnikmalar; v) oʻqish — matnni oʻqib tushunish malakasi, oʻqilgan matn va uning qismlarida ifodalangan umumiy mazmun va gʻoyani anglash, matn qismlari va gaplar oʻrtasidagi mantiqiy izchillikni, mazmuniy munosabatlarni tahlil qila olish, ochiq va yashirin ifodalangan maʼlumotlarni aniqlay olish, xulosa chiqara olish, leksik, grammatik birliklar, tinish belgilarining matndagi vazifasini tushunish, verbal-vizual axborotlarni tahlil qila olish kabi koʻnikmalar; g) yozish — berilgan vaziyat yoki mavzuga mos ravishda matn tuza olish malakasi, fikrni mazmuniy izchillikda bayon qila olish, lugʻat boyligidan unumli foydalanish, grammatik vositalarni toʻgʻri qoʻllash, sintaktik birliklarni shakllantira olish, imlo qoidalariga rioya qilish, tinish belgilarini toʻgʻri qoʻllay olish kabi koʻnikmalar. Nogironligi boʻlgan talabgorlarning malaka imtihonida quyidagi bilim, koʻnikma va malakalari tekshiriladi: koʻzi ojiz talabgorlar uchun — “tinglab tushunish” va “gapirish”; eshitish va gapirishida nuqsoni boʻlgan talabgorlar uchun — “oʻqish” va “yozish”; yozish imkoniyati cheklangan talabgorlar uchun — “tinglab tushunish”, “oʻqish” va “gapirish” koʻnikmalari. 15. Malaka imtihoni uchun vaqt meʼyorlari, test topshiriqlari soni, turi va mazmuni, baholash mezonlari, shuningdek, malaka imtihonlariga mustaqil tayyorlanish uchun namunaviy variantlar vakolatli organ tomonidan ishlab chiqiladi hamda imtihon platformasiga joylashtiriladi. 16. Malaka imtihonining yozma va ogʻzaki boʻlimlari natijalarini baholash uchun vakolatli organ tomonidan ekspertlar guruhi shakllantiriladi. Ekspertlar guruhi tarkibiga vakolatli organ xodimlari, tajribali pedagoglar va malakali mutaxassislar kiritiladi. 17. Malaka imtihoni vakolatli organ masʼul xodimining kuzatuvida oʻtkaziladi. Malaka imtihoni vaqtida har bir kompyuterda bir nafar talabgor malaka imtihoni topshirishi va bu jarayon videotasvirga yoki fotosuratga olinishi nazorat qilinadi. 18. Malaka imtihonini tashkil etish, oʻtkazish, imtihon topshiriqlarini shakllantirish va bilimlarni baholash hamda apellyatsiya jarayoni uchun mutaxassislar, ekspertlar va kuzatuvchilar shartnoma asosida jalb etilishi mumkin. 19. “Tinglab tushunish” va “oʻqish” boʻlimlari boʻyicha bilimlar maxsus dasturlar yordamida kompyuterda tekshiriladi. “Yozma ish” va “gapirish” boʻlimlari boʻyicha bilimlar maxsus dasturlar yordamida ekspertlar guruhi tomonidan baholanadi. 20. Vakolatli organ malaka imtihoni natijalarini ular yakunlangandan soʻng yetti ish kuni ichida imtihon platformasida eʼlon qiladi. 21. Malaka imtihoni natijasidan qanoatlanmagan talabgorlarga uch oy muddatda 4 ta koʻnikmadan istalgan biri boʻyicha qoʻshimcha toʻlov (25 AQSH dollari) asosida bir marotaba qayta imtihon topshirish va sertifikat olish imkoniyati yaratiladi. Qayta imtihon uchun roʻyxatdan oʻtish va uni topshirish ushbu Nizomda belgilangan tartibda amalga oshiriladi. 22. Malaka imtihonida ishtirok etish uchun talabgor tomonidan quyidagi talablar ijrosi taʼminlanishi lozim: malaka imtihoni jarayoni uchun zarur amaliy dasturlar va qoʻllanmalardan foydalanish imkonini beruvchi barqaror internet aloqasi bilan taʼminlangan, veb-kamera va mikrofon bilan jihozlangan kompyuter yoki noutbuk boʻlishi; imtihon topshirish xonasida bitta kirish eshigi boʻlishi va u talabgorning orqa tomonida joylashgan boʻlib, veb-kamerada yopiq holatda toʻliq koʻrinib turishi; kompyuter ekrani fonida oyna yoki koʻzgu boʻlmasligi; talabgorning qoʻllari va yuzi doim veb-kamerada koʻrinib turadigan boʻlishi; malaka imtihoni shaffof va adolatli oʻtkazilishini taʼminlash maqsadida, zarur hollarda imtihon ekranini qulflash imkoniyati mavjudligi; malaka imtihoni xavfsizligini taʼminlash maqsadida talabgor tomonidan real vaqt rejimida imtihon topshirish stoli va xona veb-kamerada videotasvirga tushirilishi. 23. Malaka imtihonini topshirish jarayonida quyidagilar taqiqlanadi: malaka imtihoni oʻtkazilayotgan kompyuter yoki noutbuk ekranini rasmga olish yoki videotasvirga tushirish; malaka imtihoni jarayonini sababsiz toʻxtatish yoki malaka imtihoni topshirish joyini tark etish; telekommunikatsiya vositalari orqali yoki bevosita boshqa shaxslar bilan muloqot qilish; kitoblar, yozuvlar yoki boshqa yordamchi manbalar olib kirish va ulardan foydalanish; boshqa shaxslardan yordam soʻrash yoki internet manbalaridan foydalanish; malaka imtihoni topshirish xonasida boshqa shaxslarning boʻlishi; malaka imtihoni savolini koʻchirib olish yoki koʻchirib olishga urinish; malaka imtihoni jarayoniga xalaqit qilish. 24. Talabgor quyidagi hollarda malaka imtihonidan chetlashtiriladi: malaka imtihoni uchun roʻyxatdan oʻtishda shaxsni tasdiqlovchi hujjat maʼlumotlarini notoʻgʻri yoki oʻzgartirilgan holda kiritgan boʻlsa; malaka imtihoni jarayonida imtihon xavfsizligini taʼminlash uchun malaka imtihoni topshirish stolini va xonani real vaqt rejimida videotasvirga olish talabini rad etgan taqdirda; malaka imtihonining istalgan bosqichida talabgorning shaxsini aniqlash boʻyicha oʻtkaziladigan onlayn nazorat vaqtida talabgorning shaxsi tasdiqlanmasa; ushbu Nizomning 22-bandida belgilangan talablardan birini bajarishni rad etsa; ushbu Nizomning 23-bandida nazarda tutilgan talablardan biriga rioya qilmasa. 25. Vakolatli organ tomonidan talabgorlarga oʻz bilim va koʻnikmalarini oldindan baholashi uchun tayyorgarlik sinovlari tashkil etilishi mumkin. Bunda har bir talabgordan bir marta tayyorgarlik sinovi uchun 10 AQSH dollari miqdorida toʻlov undiriladi. 26. Vakolatli organ malaka imtihoni natijalari toʻgʻrisidagi buyruq chiqarilgan kundan boshlab bir ish kuni ichida malaka imtihonidan muvaffaqiyatli oʻtgan talabgorlarga QR-kod (matrik shtrixli kod) qoʻyilgan malaka sertifikatining elektron shaklini shakllantiradi hamda imtihon platformasidagi talabgorning shaxsiy kabinetiga yoki elektron pochtasiga yuboradi. Malaka sertifikati ushbu Nizomga 2-ilovaga muvofiq shaklda oʻzbek va ingliz tillarida rasmiylashtiriladi. Malaka sertifikati Oʻzbekiston Respublikasining barcha hududlarida amal qiladi. 27. Vakolatli organ tomonidan berilgan malaka sertifikatlarining reyestri yuritiladi hamda unda quyidagi maʼlumotlar qayd etiladi: malaka sertifikati egalarining familiyasi, ismi; malaka sertifikati egalarining shaxsini tasdiqlovchi hujjat maʼlumotlari; malaka sertifikatining hisobga olish raqami va berilgan sanasi; malaka sertifikatining amal qilish muddati. 28. Malaka sertifikatlarining reyestri elektron shaklda yuritiladi hamda uning shakli vakolatli organ tomonidan tasdiqlanadi. 29. Malaka sertifikati imtihon platformasi orqali verifikatsiya qilinadi. 30. Malaka imtihoni natijasidan qanoatlanmagan talabgor natijalar eʼlon qilingan kundan boshlab bir oy ichida imtihon platformasi orqali apellyatsiya shikoyati berish huquqiga ega. 31. Apellyatsiya shikoyati toʻlov asosida koʻrib chiqiladi. Bunda talabgor malaka imtihonining apellyatsiya bermoqchi boʻlgan har bir boʻlimi uchun 8 AQSH dollari miqdoridagi toʻlovni ushbu Nizomning 10-bandida belgilangan tartibda amalga oshiradi. Apellyatsiya shikoyati toʻlov amalga oshirilgandan soʻng koʻrib chiqiladi. 32. Apellyatsiya shikoyatini koʻrib chiqish uchun vakolatli organ rahbarining buyrugʻi bilan 5 — 7 kishidan iborat tarkibda Apellyatsiya komissiyasi tuziladi. Apellyatsiya komissiyasi tarkibi vakolatli organ xodimlari, tajribali ekspertlar va malakali mutaxassislardan iborat boʻladi. Apellyatsiya komissiyasi tarkibiga ekspertlar guruhi aʼzolarining kiritilishiga yoʻl qoʻyilmaydi. 33. Apellyatsiya shikoyatini koʻrib chiqish natijalari boʻyicha quyidagi qarorlardan biri qabul qilinadi: malaka imtihoni natijalarini oʻzgarishsiz qoldirish va apellyatsiya shikoyati qanoatlantirilishini rad etish; malaka imtihoni natijalarini oʻzgartirish va apellyatsiya shikoyatini qanoatlantirish. 34. Malaka imtihoni natijalarini oʻzgarishsiz qoldirish va apellyatsiya shikoyati qanoatlantirilishini rad etish toʻgʻrisidagi qaror quyidagi hollarda qabul qilinadi: apellyatsiya shikoyati ushbu Nizom talablari buzilgan holda taqdim etilgan boʻlsa; apellyatsiya shikoyatida koʻrsatilgan dalillar oʻz tasdigʻini topmasa. Apellyatsiya shikoyatida koʻrsatilgan dalillar Apellyatsiya komissiyasi tomonidan tasdiqlangan taqdirda, malaka imtihoni natijalarini oʻzgartirish va apellyatsiya shikoyatini qanoatlantirish toʻgʻrisida qaror qabul qilinadi. 35. Apellyatsiya shikoyati bir hafta ichida koʻrib chiqiladi. Talabgor Apellyatsiya komissiyasi qarori toʻgʻrisida imtihon platformasidagi shaxsiy kabineti yoki elektron pochtasi orqali xabardor qilinadi. 36. Takroriy apellyatsiyaga yoʻl qoʻyilmaydi. 37. Talabgor Apellyatsiya komissiyasi qarori ustidan qonunchilik hujjatlarida belgilangan tartibda sudga shikoyat qilishi mumkin. 38. Vakolatli organ xodimlari tomonidan talabgorlar toʻgʻrisidagi shaxsiy maʼlumotlarning maxfiyligi qonunchilik hujjatlarida belgilangan tartibda taʼminlanadi. 39. Ushbu Nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 40. Ushbu Nizom talablarining buzilishida aybdor boʻlgan shaxslar qonunchilik hujjatlariga muvofiq javob beradilar.